b'\n_START_ARTICLE_\nEeva Joenpelto\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nEeva Joenpellon is\xc3\xa4 oli kauppias Johan Joenpelto (ent. Wirilander). Joenpelto valmistui ylioppilaaksi vuonna 1940 ja opiskeli Yhteiskunnallisessa korkeakoulussa 1940\xe2\x80\x931942. 1940-luvulla h\xc3\xa4n ty\xc3\xb6skenteli mainos- ja lehtialalla. Joenpellon esikoisromaani Seitsem\xc3\xa4n p\xc3\xa4iv\xc3\xa4\xc3\xa4 ilmestyi salanimell\xc3\xa4 Eeva Helle vuonna 1946. Seuraava romaani Tulee sittenkin p\xc3\xa4iv\xc3\xa4... julkaistiin Eeva Autereen salanimell\xc3\xa4 vuonna 1950._NEWLINE_Joenpelto muistetaan eritoten 1970-luvun Lohja-sarjastaan. H\xc3\xa4nt\xc3\xa4  on pidetty vahvojen naisten kuvaajana \xe2\x80\x93 leima, jota vastaan kirjailija itse usein pyristeli. Keskeinen arvo Joenpellon ty\xc3\xb6ss\xc3\xa4 ja el\xc3\xa4m\xc3\xa4ss\xc3\xa4 oli kunniallisuus: \xe2\x80\x9dEtt\xc3\xa4 oltaisiin ihmisiksi.\xe2\x80\x9d Joenpelto my\xc3\xb6s suomensi kirjallisuutta, muun muassa Enid Blytonin ensimm\xc3\xa4isen Viisikko-kirjan Viisikko aarresaarella Lea Karvosen salanimell\xc3\xa4. H\xc3\xa4nen teoksiaan on k\xc3\xa4\xc3\xa4nnetty ainakin ruotsiksi, norjaksi, tanskaksi, viroksi, ven\xc3\xa4j\xc3\xa4ksi, unkariksi, islanniksi, puolaksi, t\xc5\xa1ekiksi, romaniaksi ja englanniksi._NEWLINE_Joenpelto oli kirjailijoiden sananvapausj\xc3\xa4rjest\xc3\xb6 Suomen PENin puheenjohtaja vuosina 1964\xe2\x80\x931967. H\xc3\xa4n toimi taiteilijaprofessorina vuosina 1980\xe2\x80\x931985._NEWLINE_Joenpelto oli 1945\xe2\x80\x931975 naimisissa  kustannusyhti\xc3\xb6 Tammen toimitusjohtajan Jarl Hellemannin kanssa. Heill\xc3\xa4 oli kaksi lasta. Joenpelto testamenttasi Sammatissa sijaitsevan kotitalonsa kirjailijoiden k\xc3\xa4ytt\xc3\xb6\xc3\xb6n nime\xc3\xa4\xc3\xa4n kantavaksi kirjailijakodiksi.'